এদিন প্রধানমন্ত্রী কলকাতা বিমানবন্দরে নামার পরেই নেতাজি ইন্ডোর স্টেডিয়াম সংলগ্ন স্ট্র্যান্ড রোড-অকল্যান্ড রোড ক্রসিংয়ে জনা ২৫ যুব কংগ্রেস কর্মী বিক্ষোভ দেখাতে শুরু করেন। তাঁদের হাতে ছিল কালো পতাকা। বুকে কালো ব্যাজ। গলায় ‘নরেন্দ্র মোদী গো ব্যাক’ স্লোগান। 
পুলিশ জানিয়েছে, এদিন বিকেল ৫টা ৫৮ মিনিটে কলকাতা বিমানবন্দরে পৌঁছন মোদী। একটি সংগঠনের শতবর্ষ উদ্‌যাপন অনুষ্ঠানে আমন্ত্রিত ছিলেন তিনি। প্রধানমন্ত্রী নেতাজি ইন্ডোরে ঢোকার সময়ই তাঁকে কালো পতাকা দেখানোর পরিকল্পনা করেছিল যুব কংগ্রেস। সেই লক্ষ্যে ওই এলাকায় ছড়িয়ে ছিটিয়ে ছিলেন বিক্ষোভকারীরা। কালো পতাকাগুলি লুকিয়ে রেখেছিলেন তাঁরা। সন্ধ্যা ৬টা বেজে ৫ মিনিট নাগাদ তাঁদের কাছে খবর আসে, প্রধানমন্ত্রী নেতাজি ইন্ডোরে ঢুকছেন। তখনই বুকে কালো ব্যাজ এবং হাতে কালো পতাকা নিয়ে অকল্যাল্ড রোড-স্ট্র্যান্ড রোড ক্রসিংয়ে জড়ো হন বিক্ষোভকারীরা। যদিও প্রধানমন্ত্রীর কনভয় তখন ধারেপাশেও ছিল না। 
যুব কংগ্রেস কর্মীদের জমায়েতের খবর পেয়েই ওই এলাকায় কর্তব্যরত পুলিশকর্মীরা তড়িঘড়ি ঘটনাস্থলে পৌঁছন। পুলিশের সঙ্গে খানিক ধস্তাধস্তি হয় বিক্ষোভকারীদের। তাঁরা ‘নরেন্দ্র মোদী গো ব্যাক’ স্লোগান দিতে থাকেন। বিক্ষোভকারীদের টেনেহিঁচড়ে গাড়িতে তুলে লালবাজারে নিয়ে যাওয়া হয়। তাঁদের বন্দি করে রাখা হয় সেন্ট্রাল লকআপে। কলকাতা সফর সেরে প্রধানমন্ত্রী দিল্লির উদ্দেশে রওনা হওয়ার পর বিক্ষোভকারীদের জামিনে মুক্তি দেয় পুলিশ। 
প্রসঙ্গত, জওহরলাল নেহরু বিশ্ববিদ্যালয়ের বাম ছাত্রনেতার গ্রেফতারের প্রতিবাদে দেশজুড়ে বিজেপি বিরোধী বিক্ষোভ দানা বেঁধেছে। বিক্ষোভের আঁচ ছড়িয়েছে কলকাতাতেও। তাই কলকাতা পুলিশের আশঙ্কা ছিল, এদিন প্রধানমন্ত্রীর যাত্রাপথেও কালো পতাকা দেখানো হতে পারে। পুলিশের এই আশঙ্কার কথা এদিন প্রকাশিত হয় ‘এবেলা’য়। বিক্ষোভের আশঙ্কা থেকে আগেভাগেই প্রয়োজনীয় প্রস্তুতি সেরে রেখেছিল পুলিশ। প্রতিটি থানা এবং স্পেশাল ব্রাঞ্চের কাছে বিশেষ নির্দেশও গিয়েছিল। তাই বিক্ষোভ সামলাতে বিশেষ বেগ পেতে হয়নি পুলিশকে।